Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 298/15)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Vinagre del Condado de Huelva“

EÚ č.: PDO-ES-0724-AM01 – 19. 7. 2017

CHOP (X) CHZO ( )

1. Skupina žiadateľov a oprávnený záujem

Názov: Consejo Regulador de las denominaciones de origen «Condado de Huelva», «Vinagre del Condado de Huelva» y «Vino Naranja del Condado de Huelva» [Regulačný výbor pre označenia pôvodu „Condado de Huelva“, „Vinagre del Condado de Huelva“ a „Vino Naranja del Condado de Huelva“].

Adresa: Plaza Ildefonso Pinto, s/n. Mesto:21710 Bollullos Par del Condado (Huelva) ESPAÑA Tel. +34 959410322 Fax +34 959413859 E-mail cr@condadodehuelva.es

Oprávnený záujem skupiny, ktorá podáva žiadosť, sa zakladá na skutočnosti, že skupina je subjektom zodpovedným za správu chráneného označenia pôvodu „Vinagre del Condado de Huelva“ a bola pôvodným žiadateľom o zápis názvu do registra.

2. Členský štát alebo tretia krajina

Španielsko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☐ Zemepisná oblasť

☒ Dôkaz o pôvode

☒ Spôsob výroby

☒ Súvislosť

☒ Označovanie

☒ Iné (Kontrolný orgán a legislatívne požiadavky)

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

5.1. Opis výrobku

1. V oddiele B.1 „Vymedzenie“ v špecifikácii a v bode 3.2 jednotného dokumentu sa mení tento odsek: i) Pôvodný text: „Vinagre del Condado de Huelva“ je vínny ocot, ktorý sa získava octovým kvasením vína certifikovaného regulačným výborom pre označenie pôvodu „Condado de Huelva“. ii) Nové znenie: „Vinagre del Condado de Huelva“ je vínny ocot, ktorý sa získava octovým kvasením certifikovaného vína s označením pôvodu „Condado de Huelva“. iii) Dôvod: Uvedenie certifikácie vína regulačným výborom bolo vypustené, aby súlad so špecifikáciou výrobku mohol certifikovať akýkoľvek iný orgán, ktorý je na túto úlohu akreditovaný. Tieto zmeny je potrebné vykonať aj vo všetkých oddieloch špecifikácie výrobku, ktoré sa týkajú týchto aspektov.

2. Bod 1 v oddiele B.3 „Vlastnosti octov“ a bod 3.2.1 jednotného dokumentu sa menia takto: i) Pôvodný text: „1. Hodnoty získané z analýzy chránených octov musia byť v rámci týchto limitov:“ ii) Nové znenie: „1. Hodnoty získané z analýzy stárených chránených octov musia byť v rámci týchto limitov:“ iii) Dôvod: Podľa súčasnej špecifikácie výrobku je v prípade mladých octov náročné dodržiavať podmienky, pretože len veľmi málo z nich je certifikovaných, a to napriek skutočnosti, že tieto octy majú všetky vlastnosti a typické črty spojené so zemepisným pôvodom. Vlastnosti zahrnuté v súčasnom opise boli založené na analýze stárených octov, čo znamená, že neexistuje žiadna záruka, že nestárené octy s nimi budú v súlade. V prípade nestárených octov je súvislosť zaručená, pretože sa vyrábajú z rovnakej suroviny ako stárené octy, t. j. z vín s označením pôvodu „Condado de Huelva“.

3. Bod 1 písm. e) v oddiele B.3 špecifikácie a bod 3.2.1 písm. e) jednotného dokumentu sa vypúšťajú: i) Pôvodný text: „e) Obsah prolínu: nie menej ako 300 mg/l.“ ii) Nové znenie: „Bod 1 písm. e) oddielu B.3 sa vypustil.“ iii) Dôvod: Špecifikácia prolínového parametra sa vypustila. Ide o ukazovateľ na zisťovanie procesov, ktoré sú zakázané pri výrobe octu, vzhľadom na to, že prítomnosť a koncentrácia prolínu priamo súvisia s pôvodom suroviny, teda vína. Týmto indexom sa preto rozlišuje medzi kvasným octom a umelým octom zo zdrojov iných ako víno. Špecifikácia sušiny a popola môže plniť rovnakú funkciu, keďže oba parametre sa týkajú aj pravosti pôvodu octu. Špecifikácia obsahu prolínu teda nie je potrebná. V prospech tohto tvrdenia hovorí aj skutočnosť, že v zbierke metód analýzy pre vínny ocot Medzinárodnej organizácie pre vinič a víno sa nenachádza chemické posúdenie obsahu prolínu a neexistujú žiadne oficiálne metódy analýzy ako v prípade sušiny a popola.

4. Bod 2 v oddiele B.3 špecifikácie a bod 3.2.2 jednotného dokumentu sa vypúšťajú: i) Pôvodný text: „2. Maximálne množstvá uvádzaných látok sú stanovené takto: a) Ortuť: 0,05 ppm. b) Arzén: 0,5 ppm. c) Olovo: 0,5 ppm. d) Meď a zinok: 10 mg/l. e) Železo: 10 mg/l. f) Síran: 2 g/l, vyjadrený ako síran draselný. g) Chlorid: 1 g/l, vyjadrený ako chlorid sodný.“ ii) Nové znenie: „Bod 2 oddielu B.3 sa vypustil.“ iii) Dôvod: V čase zápisu označenia pôvodu „Vinagre del Condado de Huelva“ bol právny rámec pre ocot v Španielsku zodpovedajúci vypusteným informáciám stanovený kráľovským dekrétom č. 2070/1993 z 26. novembra 1993, ktorým sa schvaľujú technické a zdravotné predpisy na výrobu octu a obchodovanie s octom. Keďže hygienické a zdravotné požiadavky podľa kráľovského dekrétu č. 2070/1993 z 26. novembra 1993 boli harmonizované niekoľkými prierezovými ustanoveniami EÚ, články tejto normy, ktoré odkazujú na uvedené požiadavky, boli de facto zrušené. Výrobcovia octu „Vinagre del Condado de Huelva“ sú povinní splniť osobitné požiadavky stanovené v špecifikácii octov, a pokiaľ ide o hygienické a zdravotné požiadavky, na ktoré sa špecifikácia nevzťahuje, príslušné španielske právne predpisy.

5. Bod 3 v oddiele B.3 špecifikácie a bod 3.2.3 jednotného dokumentu sa vypúšťajú: i) Pôvodný text: „3. Chromatická analýza pomocou kolorimetrického prenosu udáva tieto hodnoty: a) Maximálna hodnota čírosti (L*): 93 %. b) Intenzita farby, vyjadrené v sýtosti farby (Cab): viac ako 20 jednotiek.“ ii) Nové znenie: „Bod 3 oddielu B sa vypustil.“ iii) Dôvod: Chemické posúdenie intenzity a čírosti farby bolo takisto vypustené. Tieto špecifikácie, ktoré sa nenachádzajú v zbierke metód analýzy pre vínny ocot Medzinárodnej organizácie pre vinič a víno, čo znamená, že neexistujú žiadne oficiálne metódy analýzy, sa preto považujú za nadbytočné, pokiaľ ide o organoleptickú charakterizáciu farby.

6. Do oddielu B.3 špecifikácie sa dopĺňa nový bod 2 a do jednotného dokumentu sa dopĺňa nový bod 3.2.2: i) Pôvodný text: „Neexistuje žiadny pôvodný text.“ ii) Nové znenie: „2. Hodnoty získané z analýzy stárených chránených octov musia byť v rámci týchto limitov: a) Celkový minimálny obsah kyseliny octovej: 60 g/l. b) Rozpustná sušina: nie menej ako 1,3 g/l a percentuálneho bodu kyseliny octovej. c) Obsah acetoínu: nie menej ako 35 mg/l.“ iii) Dôvod: Ako sa uvádza v zmene č. 2 v tejto žiadosti, v špecifikácii sa opisujú len stárené octy. Z toho dôvodu sa odteraz budú opisovať aj nestárené octy. V prípade nestárených octov je súvislosť zaručená, pretože sa vyrábajú z rovnakej suroviny, t. j. z vín s označením pôvodu „Condado de Huelva“ vyrobených z odrody hrozna Zalema, ktorá je pôvodná a exkluzívna pre označenie pôvodu „Condado de Huelva“. Rozpustná sušina, ako aj acetoín sú prítomné vo vyšších množstvách, než sa vyžaduje v španielskych právnych predpisoch.

7. Vymedzenie pojmu „Vinagre del Condado de Huelva“ v oddiele B.4.1 špecifikácie a písmene a) oddielu „Druhy octov“ v bode 3.2 jednotného dokumentu sa mení takto: i) Pôvodný text: „Ocot získaný octovým kvasením vína certifikovaného označením pôvodu „Condado de Huelva“, zvyškový obsah alkoholu z použitého vína nie je viac ako 0,5 obj. %.“ ii) Nové znenie: „Ocot získaný octovým kvasením vína s označením pôvodu „Condado de Huelva“, v ktorom zvyškový obsah alkoholu z použitého vína nie je viac ako 1,5 obj. %.“ iii) Dôvod: Uvedenie pojmu „certifikovaný“ vo vymedzení bolo vypustené v súlade so zmenou č. 1. Vymedzenie zodpovedá nestárenému octu. V súlade so zmenami č. 4 a 6 bola vypustená požiadavka, že zvyškový alkohol nesmie prekročiť 0,5 obj. % a tento parameter bol zosúladený s parametrom stanoveným v španielskych právnych predpisoch (1,5 obj. %).

8. Organoleptická analýza v oddiele B.4.1 špecifikácie a písmene a) oddielu „Druhy octov“ v bode 3.2 jednotného dokumentu sa mení: Zodpovedá to organoleptickej analýze nestárených octov. i) Pôvodný text: „Vzhľad: Svetlo žltej až jantárovej slabo intenzívnej farby, primeranej pre ocot „Condado de Huelva“. Chuť: Jemná vínová chuť, dobre vyvážená, pokiaľ ide o kyslosť. Dlhý záver s príchuťou jabĺk z použitej odrody hrozna Zalema.“ ii) Nové znenie: „Vzhľad: Svetložltá až jantárová a slabo intenzívna farba. Chuť: Jemná vínová chuť, dobre vyvážená, pokiaľ ide o kyslosť. Dlhý záver s príchuťou kôstkového ovocia.“ iii) Dôvod: Organoleptická analýza bola zmenená s cieľom stanoviť objektívne, vyčísliteľné a merateľné hodnoty, aby mohli prevádzkovatelia zaručiť príslušné kontroly výrobkov, a s cieľom zabezpečiť certifikáciu tretích strán vo vzťahu k orgánom zodpovedným za posudzovanie zhody. Literárne opisy, ktoré nie je možné certifikovať, ako je „primeraná pre ocot ‚Condado de Huelva‘“, sa vypustili a tento oddiel bol napísaný s použitím pojmov, ktoré používajú degustačné komisie. Napríklad v tomto prípade sa výraz „jablko“ nahradil výrazom „kôstkové ovocie“.

9. Odkazy na tri podtypy octu v oddiele B.4.2 špecifikácie a písmene b) oddielu „Druhy octov“ v bode 3.2 jednotného dokumentu sa zjednodušujú: „Vinagre Viejo Condado de Huelva Solera“ sa mení na „Vinagre Solera“, „Vinagre Viejo Condado de Huelva Reserva“ na „Vinagre Reserva“ a „Vinagre Viejo Condado de Huelva Añada“ na „Vinagre Añada“. Dôvod: Pojmy používané pre stárené octy sa zjednodušili odstránením odkazov na „Viejo Condado de Huelva“, aby sa znížil obsah etikiet. Vo všetkých prípadoch bude na etikete povinne prítomná značka „Vinagre del Condado de Huelva“.

10. Organoleptická charakterizácia octu „Vinagre Reserva“ v oddiele B.4.2 špecifikácie a písmene b) bode 2 oddielu „Druhy octov“ v bode 3.2 jednotného dokumentu sa vylepšuje: i) Pôvodný text: „Vôňa: Agresívna vôňa s vysokou octovou intenzitou, náznaky ročníkového vína „Condado de Huelva“, sušených fíg a hrozienok. Chuť: Vysušujúca, na podnebí veľmi kyslá chuť.“ ii) Nové znenie: „Vôňa: Silná vôňa s vysokou octovou intenzitou a náznakmi zhrozienkovateného ovocia. Chuť: Kyslá chuť na podnebí.“ iii) Dôvod: Organoleptická analýza bola zmenená s cieľom stanoviť objektívne, vyčísliteľné a merateľné hodnoty, aby mohli prevádzkovatelia zaručiť príslušné kontroly výrobkov, a s cieľom zabezpečiť certifikáciu tretích strán vo vzťahu k orgánom zodpovedným za posudzovanie zhody. Ako už bolo uvedené, literárne opisy, ktoré nie je možné certifikovať, ako sú „náznaky ročníkového vína ‚Condado de Huelva‘“ a „odráža hodvábne telo octu“, sa vypustili a oddiel bol napísaný s použitím pojmov, ktoré používajú degustačné komisie. Napríklad v tomto prípade sa výraz „sušené figy a hrozienka“ nahradil výrazom „náznak zhrozienkovateného ovocia“.

11. Organoleptická charakterizácia octu „Vinagre Añada“ v oddiele B.4.2 špecifikácie a písmene b) bode 3 oddielu „Druhy octov“ v bode 3.2 jednotného dokumentu sa vylepšuje: i) Pôvodný text: „Vzhľad: Intenzívna mahagónová farba, ktorá odráža hodvábne telo octu, veľmi intenzívna. Vôňa: Silná vôňa octu, náznaky vône likérových vín a nádych vône dubu zo sudov.“ ii) Nové znenie: „Vzhľad: Intenzívna mahagónová farba. Vôňa: Silná vôňa octu, nádych dubového dreva zo sudov, v ktorých sa uchováva.“ iii) Dôvod: Organoleptická analýza bola zmenená s cieľom stanoviť objektívne, vyčísliteľné a merateľné hodnoty, aby mohli prevádzkovatelia zaručiť príslušné kontroly výrobkov, a s cieľom zabezpečiť certifikáciu tretích strán vo vzťahu k orgánom zodpovedným za posudzovanie zhody. Ako už bolo uvedené, literárne opisy, ktoré nie je možné certifikovať, ako sú „odráža hodvábne telo octu“ a „náznaky vône likérových vín“, sa vypustili.

5.2. Dôkaz o pôvode

12. Oddiel D.3 „Certifikácia šarže“ v špecifikácii sa mení takýmito spôsobmi bez toho, aby bol dotknutý jednotný dokument: i) Pôvodný text: „D.3 Certifikácia šarže S cieľom získať certifikáciu hotového výrobku musí registrovaný výrobca viesť záznamy o všetkých krokoch vykonaných vo výrobnom procese. Surovina, víno, musí byť certifikovaná regulačným výborom pre ‚Condado de Huelva‘ a musí byť uvedená v ‚denníku vstupov a výstupov‘ uvedenom vyššie. Len čo nastane premena vína na ocot, musia sa zaznamenať menovité množstvá vyrobeného octu spolu s vytvorenou prchavou kyselinou a tieto množstvá sa pridajú k už existujúcim zásobám vo vínnej pivnici. Pred tým, ako sa ocot zabalí alebo predá, vínna pivnica musí informovať technické oddelenie regulačného výboru, ktoré odoberie vzorky na analýzu parametrov uvedených v bode B.3 tejto špecifikácie. Po analýze vzoriek regulačný výbor v náležitom prípade povolí predaj alebo balenie, odovzdá pečate kvality a certifikuje šaržu, z ktorej bola vzorka odobratá. Po uvedení octu na trh regulačný výbor sleduje vybrané šarže, odoberá vzorky na predajných miestach a zhromažďuje externé informácie o výrobkoch.“ ii) Nové znenie: „D.3. Certifikácia S cieľom získať certifikáciu hotového výrobku musí registrovaný výrobca viesť záznamy o všetkých krokoch vykonaných vo výrobnom procese. Surovina, víno, musí mať označenie pôvodu „Condado de Huelva“ a musí byť uvedená v ‚denníku vstupov a výstupov‘ uvedenom vyššie. Len čo nastane premena vína na ocot, musia sa zaznamenať menovité množstvá vyrobeného octu spolu s vytvorenou prchavou kyselinou a tieto množstvá sa pridajú k už existujúcim zásobám vo vínnej pivnici. Po uvedení octu na trh regulačný výbor sleduje vybrané šarže, odoberá vzorky na predajných miestach a zhromažďuje externé informácie o výrobkoch.“ iii) Dôvod: Certifikácia šarže nie je postup, ktorý je povolený normou ISO/IEC 17065:2012. Zmienka o certifikácii regulačným výborom a o požiadavkách týkajúcich sa odberu vzoriek technickými službami regulačného výboru a jeho povoleniach na predaj alebo balenie bola vypustená. V súlade so zmenou č. 1 sa zmienka o certifikácii regulačným výborom vypustila. Čo sa týka odberu vzoriek, ide o súčasť systému samokontroly prevádzkovateľa a to isté platí v prípade zodpovednosti za predaj alebo balenie.

5.3. Spôsob výroby

13. Oddiel E.1 „Vinagre del Condado de Huelva“ v špecifikácii sa mení bez toho, aby bol dotknutý jednotný dokument: i) Pôvodný text: Neexistuje žiadny pôvodný text. ii) Nové znenie: — na začiatok oddielu sa pridal nový odsek: „Existujú dve metódy výroby octu „Vinagre del Condado de Huelva“: priemyselná metóda, pri ktorej sa využíva submerzná fermentácia, a tradičná metóda, pri ktorej sa využíva povrchová fermentácia.“ iii) Dôvod: V záujme objasnenia sa do textu vložil úvodný odsek s cieľom spresniť, že existujú dve metódy výroby, a to priemyselná a tradičná.

14. Text uvedený v štvrtom odseku oddielu E.1 „Vinagre del Condado de Huelva“ v špecifikácii sa vypúšťa bez toho, aby bol dotknutý jednotný dokument: i) Pôvodný text: „... celkový minimálny obsah kyseliny octovej je 70 g/l a zvyškový obsah alkoholu nesmie byť vyšší ako 0,5 obj. %.“ ii) Nové znenie: Vypustené. iii) Dôvod: V súlade so zmenami č. 6 a 7.

15. Text uvedený na konci oddielu E.1 „Vinagre del Condado de Huelva“ v špecifikácii sa dopĺňa bez toho, aby bol dotknutý jednotný dokument: i) Pôvodný text: Neexistuje žiadny pôvodný text. ii) Nové znenie: Dopĺňa sa tento odsek: „Tradičná metóda, t. j. povrchová fermentácia, sa vyznačuje pôsobením octových baktérií v priamom kontakte s plynným kyslíkom na rozhraní kvapaliny a plynu, ako je to v prípade orleánskej metódy, ktorá sa používa v tejto oblasti.“ iii) Dôvod: V špecifikácii výrobku sa nachádzal aj opis priemyselnej metódy, ktorá sa líši od tradičnej metódy používanej v tejto oblasti. Opis druhej metódy bol omylom vynechaný.

16. Oddiel E.2 „Vinagre del Condado de Huelva Viejo“ v špecifikácii a bod 5.1 jednotného dokumentu sa menia: i) Pôvodný text: „Oba druhy „Vinagre Viejo Solera“„Vinagre Viejo Reserva“ dozrievajú pomocou tradičného systému „criaderas y soleras“, čo je dynamický systém, v ktorom sú sudy a kade z amerického dubu naukladané v pyramídach. Najmladšie octy sú zmiešané s najstaršími octami prostredníctvom „kropenia“ octov z najvyššieho radu pyramídy, známeho ako „criadera“, do najnižšieho, známeho ako „solera“, z ktorého sa odoberajú. Priestor vytvorený v sudoch alebo nádržiach je potom doplnený druhým najstarším octom a tak ďalej. Takéto odoberanie a kropenie sú známe ako „correr escalas“, týmto spôsobom sa získava ocot, ktorý sa skladá z rôznych ročníkov vín, ktoré vytvárajú jednotnosť finálneho výrobku.“ ii) Nové znenie: „Oba druhy „Vinagre Solera“ a „Vinagre Reserva“ sú stárené tradičným systémom „criaderas y soleras“, čo je dynamický systém, v ktorom sú sudy a kade z amerického dubu naukladané v radoch. Mladšie octy sú zmiešané so staršími octami. Priestor vytvorený v sudoch alebo kadiach je potom doplnený druhým najstarším octom a tak ďalej.“ iii) Dôvod: Informácie o pyramídovej štruktúre radov sa vypustili a opis procesu stárenia sa zjednodušil, pokiaľ ide o postup „correr escalas“, pri ktorom sa využíva odoberanie a „kropenie“. Dôvodom je skutočnosť, že fyzický tvar radov sa nespája s kvalitou výrobku za predpokladu, že mladšie octy sú zmiešané so staršími octami. Vypustili sa aj tieto vety: „Objem kyslíka, ktorý prechádza drevom, sa odhaduje na 25 cm3 na liter za rok. Všetko závisí od hrúbky a charakteru dreva.“ Informácia o kyslíku, ktorý prechádza drevom, bola vypustená, pretože je opisná a nejde o kvalitatívny parameter, ktorý možno certifikovať.

5.4. Súvislosť

17. Oddiel G.3 „Ľudský faktor“ v špecifikácii a bod 5.1 jednotného dokumentu sa menia: Všetky zmeny vykonané v tomto oddiele sú zmeny, ktoré už boli vysvetlené. Nemajú vplyv na súvislosť, keďže odkazujú výlučne na: — informácie o tradičnej metóde výroby v súlade so zmenou č. 13, — zjednodušenie informácií o druhoch octu „Vinagre Condado de Huelva Viejo“ v súlade so zmenou č. 9, — vypustenie informácie o kyslíku, ktorý prechádza drevom, v súlade so zmenou č. 16, — objasnenie, že koncentrácia do 3 obj. % a obsah prchavých kyselín 70 g/l zodpovedá stáreným octom v súlade so zmenou č. 2.

5.5. Iné

18. Oddiel H „Kontrolný orgán“ v špecifikácii sa mení takto bez toho, aby bol dotknutý jednotný dokument: i) Pôvodný text: „Kontrola súladu so špecifikáciou pred uvedením výrobku na trh sa vykonáva v súlade s nariadením Rady (ES) č. 510/2006 z 20. marca 2006. Príslušným kontrolným orgánom je Generálne riaditeľstvo pre priemysel a agropotravinársku kvalitu ministerstva poľnohospodárstva a rybárstva vlády autonómneho spoločenstva Andalúzia – C/ Tabladilla, s/n, 41071 Sevilla. Tel.: 955 032 278, Fax: 955 032 112. E-mail: dgipa.cap@juntadeandalucia.es. Informácie o orgánoch poverených kontrolou dodržiavania požiadaviek stanovených v špecifikácii sa nachádzajú na tejto adrese: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/vinagres.html. Konkrétne funkcie budú závisieť od kontrol súladu so špecifikáciou pred uvedením výrobku na trh.“ ii) Nové znenie: „H Overovanie súladu so špecifikáciou výrobku. Príslušný orgán určený za orgán zodpovedný za kontroly je Generálne riaditeľstvo pre agropotravinársky priemysel, inovácie a potravinový dodávateľský reťazec Ministerstva poľnohospodárstva, chovu hospodárskych zvierat, rybárstva a udržateľného rozvoja vlády autonómneho spoločenstva Andalúzia, C/ Tabladilla, s/n, 41071 Sevilla. Tel.: 955 032 278, Fax: 955 032 112. E-mail: dgiica.cagpds@juntadeandalucia.es. Informácie o orgánoch poverených kontrolou dodržiavania požiadaviek stanovených v špecifikácii sa nachádzajú na tejto adrese: http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-vinagres.html.“ iii) Dôvod: Text bol upravený tak, aby odrážal platné právne predpisy Európskej únie a názov príslušného orgánu.

19. Oddiel I „Označovanie“ v špecifikácii a bod 3.6 jednotného dokumentu sa menia: i) Pôvodný text: „Na etiketách povolených regulačným výborom a na značkách kvality, ktoré potvrdzujú, že výrobok je autentický, musia byť uvedené slová „Vinagre del Condado de Huelva“.“ ii) Nové znenie: „Etikety a značky kvality chránených výrobkov musia byť overené a registrované regulačným výborom. Na všetkých obaloch používaných pri predaji octu musia byť umiestnené pečate kvality alebo číslované pečate vydané regulačným výborom, prípadne podľa potreby číslované zadné etikety, a to tak, aby ich nebolo možné opätovne použiť, v súlade s normami stanovenými regulačným výborom. Opatrenia regulačného výboru týkajúce sa používania týchto označení nesmú nikdy diskriminovať žiadneho prevádzkovateľa, ktorý dodržiava špecifikáciu.“ iii) Dôvod: Znenie tohto oddielu sa rozšírilo a vylepšilo s cieľom zaručiť, že regulačný výbor nediskriminuje žiadneho prevádzkovateľa, ktorý dodržiava špecifikáciu výrobku.

20. Oddiel J „Legislatívne požiadavky“ špecifikácie výrobku sa vypúšťa bez toho, aby bol dotknutý jednotný dokument, pretože nie je potrebný podľa príslušných právnych predpisov Európskej únie.

JEDNOTNÝ DOKUMENT

„Vinagre del Condado de Huelva“

EÚ č.: PDO-ES-0724-AM01 – 19. 7. 2017

CHOP (X) CHZO ( )

1. Názov

„Vinagre del Condado de Huelva“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.8. Iné výrobky prílohy I k zmluve (koreniny atď.)

3.2. Opis výrobku, na ktorý sa vzťahuje názov uvedený v bode 1

„Vinagre del Condado de Huelva“ je vínny ocot, ktorý sa získava octovým kvasením vína s označením pôvodu „Condado de Huelva“.

Fyzické a chemické vlastnosti octu „Vinagre del Condado de Huelva“ sú vymedzené takto:

1. Hodnoty získané z analýzy stárených chránených octov musia byť v rámci týchto limitov: a) Celkový minimálny obsah kyseliny octovej: 70 g/l. b) Rozpustná sušina: nie menej ako 1,3 g/l a percentuálneho bodu kyseliny octovej. c) Obsah popola: medzi 1 g/l a 7 g/l. d) Obsah acetoínu: nie menej ako 100 mg/l.

2. Hodnoty získané z analýzy nestárených chránených octov musia byť v rámci týchto limitov: a) Celkový minimálny obsah kyseliny octovej: 60 g/l. b) Rozpustná sušina: nie menej ako 1,3 g/l a percentuálneho bodu kyseliny octovej. c) Obsah acetoínu: nie menej ako 35 mg/l. Organoleptické vlastnosti octu „Vinagre del Condado de Huelva“ sú vymedzené takto:

1. „Vinagre Condado de Huelva“

Ocot získaný octovým kvasením vína s označením pôvodu „Condado de Huelva“, v ktorom zvyškový obsah alkoholu z použitého vína nie je viac ako 1,5 obj. %.

Organoleptická analýza.

Vzhľad: Svetložltá až jantárová a slabo intenzívna farba.

Vôňa: Octová vôňa s náznakmi vône vína.

Chuť: Jemná vínová chuť, dobre vyvážená, pokiaľ ide o kyslosť. Dlhý záver s príchuťou kôstkového ovocia.

2. „Vinagre Condado de Huelva Viejo“

„Vinagre del Condado de Huelva“ je stárený v dubových sudoch alebo kadiach, obohatený o likérové vína a akostné likérové vína s označením pôvodu „Condado de Huelva“, zvyškový obsah alkoholu nie je viac ako 3 obj. %.

Existujú tri podkategórie tohto octu, ktoré sa líšia v spôsobe a dĺžke stárenia.

2.1. Vinagre Solera

Ide o ocot „Vinagre del Condado de Huelva“ stárený tradičnou dynamickou metódou počas najmenej šiestich mesiacov.

Organoleptická analýza

Vzhľad: Jantárová farba s odtieňmi mahagónu. Stredná intenzita.

Vôňa: Octová vôňa s náznakmi orechov.

Chuť: Vínová chuť, na podnebí plná a vyvážená.

2.2. Vinagre Reserva

Ide o ocot „Vinagre del Condado de Huelva“ stárený tradičnou dynamickou metódou počas najmenej dvoch rokov.

Organoleptická analýza

Vzhľad: Mahagónová farba s jantárovým akcentom a veľmi vysokou intenzitou.

Vôňa: Silná vôňa s vysokou octovou intenzitou a náznakmi zhrozienkovateného ovocia.

Chuť: Veľmi kyslá chuť na podnebí, suchá alebo sladká.

2.3. Vinagre Añada

Ide o ocot „Vinagre del Condado de Huelva“ stárený statickou metódou v drevených sudoch počas najmenej troch rokov.

Organoleptická analýza

Vzhľad: Intenzívna mahagónová farba.

Vôňa: Silná vôňa octu, nádych dubového dreva zo sudov.

Chuť: Plná, kyslá, na podnebí bohato vyvážená a dlhá a intenzívna dochuť. Pripomína orechy a koreniny.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Surovina použitá na výrobu octu je biele víno alebo likérové víno s označením pôvodu „Condado de Huelva“, ktorého oblasť výroby sa presne zhoduje so zemepisnou oblasťou CHOP „Vinagre del Condado de Huelva“. Použité víno preto pochádza výlučne z vymedzenej zemepisnej oblasti pre ocot.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

–

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

Etikety a značky kvality chránených výrobkov musia byť overené a registrované regulačným výborom.

Na všetkých obaloch používaných pri predaji octu musia byť umiestnené pečate kvality alebo číslované pečate vydané regulačným výborom, prípadne podľa potreby číslované zadné etikety, a to tak, aby ich nebolo možné opätovne použiť, v súlade s normami stanovenými regulačným výborom.

Opatrenia regulačného výboru týkajúce sa používania týchto označení nesmú nikdy diskriminovať žiadneho prevádzkovateľa, ktorý dodržiava špecifikáciu.

4. Stručné vymedzenie zemepisnej oblasti

Obce, na ktoré sa vzťahuje CHOP „Vinagre del Condado de Huelva“ sú Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor a Villarrasa. Oblasť sa rozprestiera v nížine pozdĺž dolného toku rieky Guadalquivir až po národný park Doñana.

5. Súvislosť so zemepisnou oblasťou

5.1. Špecifickosť zemepisnej oblasti

a) Prírodný faktor

Charakteristiky octov „Condado de Huelva“ sú predovšetkým výsledkom prírodného prostredia, v ktorom prebieha ich výroba a stárenie, a hlbokým a jedinečným spôsobom sú ovplyvnené blízkosťou národného parku Doñana považovaného za jedno z pľúc Európy. Oblasť Condado de Huelva je známa ako „Entorno de Doñana“ (kraj Doñana).

Condado de Huelva sa nachádza v nížine Guadalquivir, ktorá sa nachádza v juhovýchodnom kvadrante provincie Huelva, a tiahne sa od úpätia Sierra de Aracena po pobrežie a hraničí s národným parkom Doñana.

Povrch oblasti, v ktorej prebieha výroba a stárenie octu, je plochý alebo mierne zvlnený, so stúpaniami nie vyššími než 17 %, vo výškach vystupujúcich od 50 m na juhu do 180 m na severe, s pôdou, ktorá je vďaka bohatému zloženiu základného materiálu rovnorodá.

Kvôli zemepisnej polohe má Condado de Huelva stredomorské podnebie, hoci reliéf umožňuje vystavenie Atlantiku, ktoré prináša oceánske vplyvy. Klíma je preto relatívne vlhká.

— Priemerná maximálna teplota je pomerne stabilná vo výške okolo 22,5 °C.

— Priemerné minimálne teploty sa pohybujú od 9,8 °C do 11,9 °C.

— Priemerná celoročná teplota sa pohybuje medzi 15,8 °C a 16,9 °C.

— Zrážky sú rôzne, od 810 mm do 716 mm.

— Oblasť ročne v priemere prijme medzi 3 000 a 3 100 hodín skutočného slnečného svitu.

— Relatívna vlhkosť sa pohybuje medzi 60 % a 80 %.

b) Ľudský faktor

V Condado de Huelva sa vyrábajú dva druhy octu:

Prvý, nestárený „Vinagre del Condado de Huelva“, sa získava octovým kvasením bieleho vína alebo likérového vína s označením pôvodu „Condado de Huelva“, pri ktorom sa priemyselnou metódou submerznej fermentácie vo víne spracovávanom na ocot udržiavajú bakteriálne kultúry nepretržitou saturáciou vína jemnými vzduchovými bublinami.

Aby sa získal tento typ octu, fermentácia sa vykonáva pri teplote medzi 28 °C a 33 °C a prevzdušňovanie musí byť primerané z hľadiska kvality i kvantity.

Druhý typ, známy ako „Vinagre Condado de Huelva Viejo“, sa člení na tri podtypy v závislosti od typu a dĺžky stárenia: „Vinagre Solera“, „Vinagre Reserva“ a „Vinagre Añada“.

Oba druhy „Vinagre Solera“ a „Vinagre Reserva“ sú stárené tradičným systémom „criaderas y soleras“, čo je dynamický systém, v ktorom sú sudy a kade z amerického dubu usporiadané do série kaskád. To znamená, že mladšie octy sú zmiešané so staršími octami. Priestor vytvorený v sudoch alebo kadiach je potom doplnený druhým najstarším octom a tak ďalej. Týmto spôsobom sa získava ocot, ktorý sa skladá z rôznych ročníkov vín a vyznačuje sa jednotnosťou finálneho výrobku. Unikátnym rysom octu „Condado de Huelva“ je to, že počas procesu stárenia až do odoberania konečného výrobku sa do octov pridávajú alebo na obohacovanie používajú likérové vína alebo akostné likérové vína s označením pôvodu „Condado de Huelva“, čím sa uľahčuje oxidácia v priebehu procesu stárenia, zlepšuje sa buket octu prostredníctvom tvorby esterov a vyživujú sa octové baktérie v alkohole, ktorý pochádza z týchto likérových vín, aby sa zabránilo znehodnoteniu vytvorenej kyseliny octovej.

Ocot „Vinagre Solera“ je stárený minimálne šesť mesiacov v dubových sudoch alebo kadiach a ocot „Vinagre Reserva“ najmenej dvadsaťštyri mesiacov.

Ocot „Vinagre Añada“ na rozdiel od „Vinagre Solera“ a „Vinagre Reserva“ je stárený tradičnou statickou metódou „añadas“ najmenej tridsaťšesť mesiacov. Stárenie prebieha v sudoch alebo kadiach, do ktorých sa môže pridať len likérové víno alebo akostné likérové víno. Tieto octy sú vyrobené z vína jedného ročníka, pretože nedochádza k žiadnemu miešaniu, a charakteristiky sú vlastné danému ročníku. Takisto ako pri systéme „criaderas y soleras“ pridávanie likérového vína a akostného likérového vína počas stárenia prepožičiava konečnému produktu jedinečné vlastnosti.

Miestnosti na stárenie sú navrhnuté tak, aby bola po celý rok zachovaná konštantná teplota medzi 15 °C a 18 °C s najvyššou možnou relatívnou vlhkosťou (medzi 60 % a 80 %), dobré vetranie a vhodná orientácia. Dosahuje sa to pomocou vysokých stropov a správne orientovaných okien a v období vysokých teplôt ostrekovaním hlinenej podlahy vodou, všetko s cieľom vytvorenia mikroklímy potrebnej na zabezpečenie optimálneho stárenia našich octov.

Sudy a kade z amerického dubu používané v Condado de Huelva zohrávajú zásadnú úlohu pri zlepšovaní kvality octov počas procesu stárenia. Pórovitosť dubu umožňuje octu styk s kyslíkom vo vzduchu, ktorý umožňuje oxidáciu podporujúcu stárenie.

Počas stárenia dochádza k zmenám v chemickom zložení octu a tieto prinášajú zmeny v charakteristike octu. Zahrnuté procesy sú:

— odparovanie,

— priama extrakcia z dreva,

— reakcie medzi zložkami dreva a stáreného octu,

— reakcie medzi zložkami stáreného octu,

— chemické procesy ako sú oxidácia a hydrolýza.

5.2. Špecifickosť výrobku

Octy, na ktoré sa vzťahuje označenie pôvodu „Vinagre del Condado de Huelva“, sa získavajú octovým kvasením vína s označením pôvodu „Condado de Huelva“ a podľa toho, či sú stárené alebo nie, môžu zahŕňať ocot „Vinagre del Condado de Huelva“ a „Vinagre Viejo del Condado de Huelva“.

a) „Vinagre Condado de Huelva“

Ocot získaný octovým kvasením vína s označením pôvodu „Condado de Huelva“, v ktorom zvyškový obsah alkoholu z použitého vína nie je viac ako 1,5 obj. %.

Organoleptická analýza

Vzhľad: Svetložltá až jantárová a slabo intenzívna farba.

Vôňa: Octová vôňa s náznakmi vône vína.

Chuť: Jemná vínová chuť, dobre vyvážená, pokiaľ ide o kyslosť. Dlhý záver s príchuťou kôstkového ovocia.

b) „Vinagre Condado de Huelva Viejo“

„Vinagre del Condado de Huelva“ dozrieva v dubových sudoch alebo kadiach a je jedinečný tým, že počas procesu stárenia sa ocot obohacuje o likérové vína a akostné likérové vína s označením pôvodu „Condado de Huelva“, ktoré mu prepožičiavajú niektoré unikátne vlastnosti; zvyškový obsah alkoholu z týchto vín nie je viac ako 3 obj. %.

Existujú tri podkategórie tohto octu, ktoré sa líšia v spôsobe a dĺžke stárenia.

Organoleptická analýza

1. Vinagre Solera Vzhľad: Jantárová farba s odtieňmi mahagónu. Stredná intenzita. Vôňa: Octová vôňa s náznakmi orechov. Chuť: Vínová chuť, na podnebí plná a vyvážená.

2. Vinagre Reserva Vzhľad: Mahagónová farba s jantárovým akcentom a veľmi vysokou intenzitou. Vôňa: Silná vôňa s vysokou octovou intenzitou a náznakmi zhrozienkovateného ovocia. Chuť: Veľmi kyslá chuť na podnebí, suchá alebo sladká.

3. Vinagre Añada Vzhľad: Intenzívna mahagónová farba. Vôňa: Silná vôňa octu, nádych vône dubu zo sudov. Chuť: Plná, kyslá, na podnebí bohato vyvážená a dlhá a intenzívna dochuť. Pripomína orechy a koreniny.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku

Rozlišovacie znaky „Vinagre del Condado de Huelva“ existujú najmä kvôli surovinám, z ktorých sa vyrába, a to vínu s označením pôvodu „Condado de Huelva“, ktoré vďačí za svoje jedinečné vlastnosti pôvodnej odrode hrozna Zalema, ktorá je pôvodná a exkluzívna vo vymedzenej zemepisnej oblasti, a výrobe a stáreniu v Condado de Huelva.

Navyše vďaka zemepisnej polohe v oblasti, ktorá spadá pod označenie pôvodu, je oxidácia podporená relatívne vysokou vlhkosťou, miernymi teplotami a vyšším obsahom kyslíka vo vzduchu z dôvodu blízkosti Atlantického oceánu a národného parku Doñana.

Plochá alebo mierne zvlnená krajina uľahčuje príchod týchto prúdov vzduchu. Orientácia a architektúra miestností na stárenie umožňujú dobré vetranie a podporujú prechod kyslíka cez dubové sudy a kade.

Klimatické podmienky dokonca umožňujú stárenie octu v uzavretých dvoroch zariadení výrobcov.

Hodnoty parametrov určujú vlastnosti octov.

— Zvyškový obsah alkoholu je výsledkom obohacovania octu likérovým vínom a akostným likérovým vínom s označením pôvodu „Condado de Huelva“ a v prípade stárených octov môže byť až 3 obj. %.

— Pórovitosť dreva používaného na výrobu sudov a kadí umožňuje octu kontakt s kyslíkom, uľahčuje octové kvasenie a dodáva stáreným octom minimálny obsah prchavých kyselín 70 g/l.

— Počas stárenia sa objem octu znižuje odparovaním, čo zvyšuje množstvo suchého extraktu, ktorý sa ďalej zvyšuje extrakciou látok z dreva a pri vzájomných reakciách látok z dreva a octu.

— Kropenie hlinených podláh vodou je prax používaná v miestnostiach na stárenie pre ocot s cieľom kontrolovať relatívnu vlhkosť a teplotu a zabezpečiť ich stabilitu počas celého procesu stárenia, čím sa podporuje zjemňovanie octov a znižujú sa straty vyparovaním.

— V priebehu stárenia sa obsah lignínu v dreve znižuje v procese hydrolýzy spôsobenej etanolom a vodou. Hydrolýza je hlavná cesta, ktorou látky prechádzajú zo sudu alebo kade do octu a ovplyvňujú vôňu a farbu stárených octov.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Špecifikácia je k dispozícii na domovskej stránke ministerstva poľnohospodárstva, chovu hospodárskych zvierat, rybárstva a udržateľného rozvoja (https://juntadeandalucia.es/organismos/agriculturaganaderiapescaydesarrollosostenible.html) po kliknutí na tieto odkazy: „Áreas de actividad“/„Industrias y Cadena Agroalimentaria“/„Calidad y Promoción“/„Denominaciones de calidad“/„Vinagres“ alebo po kliknutí na tento odkaz: http://www.juntadeandalucia.es/export/drupaljda/PC_DOP_Vinagre_Condado_modificado.pdf.

(1) Ú. v. EÚ L 343, 14.12.2012, s. 1.